b'\n_START_ARTICLE_\nTarpukario Lietuvos kariuomen\xc4\x97\n_START_PARAGRAPH_\nLietuvos kariuomen\xc4\x97\xc2\xa0\xe2\x80\x93 iki 1940\xc2\xa0m. gyvavusios Lietuvos Respublikos karini\xc5\xb3 paj\xc4\x97g\xc5\xb3 visuma. S\xc4\x85voka \xe2\x80\x9eLietuvos kariuomen\xc4\x97\xe2\x80\x9c taikytina Lietuvos karin\xc4\x97ms paj\xc4\x97goms, veikusioms nuo 1918 iki 1940\xc2\xa0m. Nuo 1990\xc2\xa0m. \xc5\xa1al\xc4\xaf saugo ir gina Lietuvos ginkluotosios paj\xc4\x97gos.\n_START_SECTION_\n\xc4\xaek\xc5\xabrimas\n_START_PARAGRAPH_\nJau 1917\xc2\xa0m. vasar\xc4\x85, Rusijoje \xc4\xafvykus Vasario revoliucijai, susik\xc5\xabr\xc4\x97 lietuvi\xc5\xb3 karinink\xc5\xb3 s\xc4\x85junga. Pirmo pasaulinio karo frontuose kovoj\xc4\x99 lietuvi\xc5\xb3 kariai prad\xc4\x97jo organizuotai telktis \xc4\xaf lietuvi\xc5\xa1kus dalinius tik\xc4\x97damiesi gr\xc4\xaf\xc5\xbeti \xc4\xaf T\xc4\x97vyn\xc4\x99. Buvo suformuotas pusantro t\xc5\xabkstan\xc4\x8dio kari\xc5\xb3 lietuvi\xc5\xb3 batalionas Vitebske, atsargos batalionas Smolenske, lietuvi\xc5\xb3 batalionas Rovne, Vytauto Did\xc5\xbeiojo batalionas Sibire ir kiti. Ta\xc4\x8diau karinink\xc5\xb3 s\xc4\x85junga ir daliniai buvo priversti i\xc5\xa1siskirstyti po Spalio perversmo, o kai kurie lietuvi\xc5\xb3 kariai i\xc5\xa1\xc5\xbeudyti ar paimti \xc4\xaf Raudon\xc4\x85j\xc4\x85 armij\xc4\x85._NEWLINE_1918\xc2\xa0m. vasario 16 d. buvo paskelbtas Lietuvos nepriklausomyb\xc4\x97s aktas, ta\xc4\x8diau nei realios vald\xc5\xbeios, nei karini\xc5\xb3 dalini\xc5\xb3 Lietuvos Taryba dar netur\xc4\x97jo. Pirmieji \xc4\xaf Lietuv\xc4\x85 jau 1918\xc2\xa0m. prad\xc5\xbeioje gr\xc4\xaf\xc5\xbeo generolas Jurgis Kubilius, karo gydytojas papulkininkis Vladas Nagevi\xc4\x8dius, papulkininkis Stasys Nastopka, karininkai Kazys \xc5\xa0kirpa, Mykolas Velykis, Petras Ruseckas ir kiti. 1918\xc2\xa0m. gegu\xc5\xbe\xc4\x97s 15 d. Lietuvos Taryba paved\xc4\x97 pulkininkui Jonui Kubiliui pasir\xc5\xabpinti lietuvi\xc5\xb3 karo belaisvi\xc5\xb3 gr\xc4\x85\xc5\xbeinimu \xc4\xaf Lietuv\xc4\x85. Spalio m\xc4\x97n. \xc4\xafsteigta Apsaugos komisija, vadovaujama Stasio \xc5\xa0ilingo, kuri organizavo lietuvi\xc5\xb3 karinink\xc5\xb3 gr\xc4\xaf\xc5\xbeim\xc4\x85. Kiekvienoje i\xc5\xa1 12 Lietuvos sri\xc4\x8di\xc5\xb3 nutarta suorganizuoti savisaugos b\xc5\xabrius. 1918\xc2\xa0m. spalio m\xc4\x97n. pabaigoje Vilniuje prad\xc4\x97jo rinktis pirmieji savanoriai, bet vokie\xc4\x8diai neleido j\xc5\xb3 apginkluoti._NEWLINE_Lietuvos kariuomen\xc4\x99 \xc4\x97m\xc4\x97si organizuoti i\xc5\xa1 Rusijos gr\xc4\xaf\xc5\xbe\xc4\x99 lietuviai karininkai. Karinink\xc5\xb3 iniciatyva jau lapkri\xc4\x8dio 1 d. Vilniuje, vadovaujant Vincui Grigali\xc5\xabnui-Glovackiui, Lietuvos Tarybos pastato r\xc5\xabsyje imtas kurti 1-asis p\xc4\x97stinink\xc5\xb3 pulkas. Lapkri\xc4\x8dio 11 d. ministru pirmininku ir apsaugos ministru tap\xc4\x99s Augustinas Voldemaras man\xc4\x97, kad pirmiausia reikia sukurti milicij\xc4\x85 tvarkai \xc5\xa1alies viduje palaikyti, o i\xc5\xa1 i\xc5\xa1or\xc4\x97s apgins Vokietija, kuri buvo \xc4\xafsipareigojusi pagal Kompjeno paliaubas. Lapkri\xc4\x8dio 21 d. Apsaugos ministerijoje susirink\xc4\x99 karininkai nusprend\xc4\x97, kad reikia skubiai organizuoti reguliari\xc4\x85j\xc4\x85 Lietuvos kariuomen\xc4\x99, nes Vokietijos kariuomen\xc4\x97 neatlaik\xc4\x97 bol\xc5\xa1evik\xc5\xb3 puolimo._NEWLINE_1918\xc2\xa0m. lapkri\xc4\x8dio 23 d. premjeras A. Voldemaras pasira\xc5\xa1\xc4\x97 Apsaugos ministerijai \xc4\xafsakym\xc4\x85 Nr. 1, kuriuo \xc4\xafk\xc5\xabr\xc4\x97 Apsaugos Taryb\xc4\x85. Pulkininkas Jonas Galvydis-Bikauskas paskirtas I-o p\xc4\x97stinink\xc5\xb3 pulko vadu, o pulkininkas J. Kubilius \xc5\xa1tabo vir\xc5\xa1ininku. Lapkri\xc4\x8dio 23-oji dabar minima kaip Lietuvos kariuomen\xc4\x97s diena._NEWLINE_Tuo metu kariuomen\xc4\x97je jau buvo apie 100 karinink\xc5\xb3, valdinink\xc5\xb3, gydytoj\xc5\xb3 ir apie 50 savanori\xc5\xb3 kari\xc5\xb3. Vokietija pa\xc5\xbead\xc4\x97jo Lietuvos kariuomenei materialin\xc4\x99 ir ginkluot\xc4\x97s param\xc4\x85. 1919\xc2\xa0m. sausio prad\xc5\xbeioje, prie Vilniaus art\xc4\x97jant bol\xc5\xa1evikams, Vyriausyb\xc4\x97 persik\xc4\x97l\xc4\x97 \xc4\xaf Kaun\xc4\x85. Buvo prad\xc4\x97ti organizuoti nauji daliniai visoje Lietuvoje._NEWLINE_Tr\xc5\xabko karinink\xc5\xb3, tod\xc4\x97l buvo paskelbta j\xc5\xb3 mobilizacija. Bet atvyko tik 400. 1919\xc2\xa0m. sausio 25 d. Kaune buvo \xc4\xafsteigta karo mokykla, o jos vadu buvo paskirtas plk. J. Galvydis-Bikauskas. 1919\xc2\xa0m. kovo 1 d. i\xc5\xa1 8 voki\xc5\xa1k\xc5\xb3 l\xc4\x97ktuv\xc5\xb3 buvo suformuota aviacijos kuopa, o netrukus ir aviacijos mokykla. Priimti laikinieji kariuomen\xc4\x97s r\xc5\xab\xc5\xa1i\xc5\xb3 statutai. Iki kovo prad\xc5\xbeios jau buvo apie 3000 savanori\xc5\xb3, o kovo 5 d. paskelbus pirm\xc4\x85j\xc4\x85 mobilizacij\xc4\x85, kariuomen\xc4\x97s k\xc5\xabrimas labai paspart\xc4\x97jo.\n_START_SECTION_\nLietuvos kariuomen\xc4\x97 1922\xe2\x80\x931940\xc2\xa0m.\n_START_PARAGRAPH_\nLietuvos Respublikai pavyko apsiginti tiek kariniame, tiek diplomatiniuose frontuose. Ne\xc5\xbei\xc5\xabrint nepaprastai sunkios pad\xc4\x97ties ir skaud\xc5\xbei\xc5\xb3 Vilniaus bei jo kra\xc5\xa1to praradimo, per du nepriklausomyb\xc4\x97s de\xc5\xa1imtme\xc4\x8dius Lietuva pasiek\xc4\x97 nema\xc5\xbe\xc5\xb3 laim\xc4\x97jim\xc5\xb3 ekonomikos ir ypa\xc4\x8d kult\xc5\xabros bei \xc5\xa1vietimo srityse. Pagal to meto reikalavimus buvo pertvarkyta Lietuvos kariuomen\xc4\x97 ir paruo\xc5\xa1tas profesionalus karinink\xc5\xb3 korpusas._NEWLINE_Lietuvos kariuomen\xc4\x97je 1940\xc2\xa0m. bir\xc5\xbeelio 1 d. duomenimis buvo 28 005 \xc5\xbemon\xc4\x97s\xc2\xa0\xe2\x80\x93 26 084 kariai ir 2031 civiliniai tarnautojai. Tarp kari\xc5\xb3 buvo 1728 karininkai, 2091 liktinis (372 vir\xc5\xa1ilos, 985 puskarininkiai, 393 jaunesnieji puskarininkiai, 341 puskarininkis kandidatas), 22 265 kareiviai (1114 jaunesni\xc5\xb3j\xc5\xb3 puskarininki\xc5\xb3, 2301 grandinis, 18 850 eilini\xc5\xb3). Paskelbus mobilizacij\xc4\x85 buvo galima pa\xc5\xa1aukti 120 400 atsargos kari\xc5\xb3. Kariuomen\xc4\x99 sudar\xc4\x97 Kariuomen\xc4\x97s \xc5\xa1tabas Kra\xc5\xa1to apsaugos ministerijos sud\xc4\x97tyje, Auk\xc5\xa1toji karo mokykla, Kauno karo mokykla, 3 p\xc4\x97stinink\xc5\xb3 divizijos\xc2\xa0\xe2\x80\x93 9 p\xc4\x97stinink\xc5\xb3 ir 4 artilerijos pulkai, 5 prie\xc5\xa1l\xc4\x97ktuvin\xc4\x97s motorizuotos kuopos, taip pat ginkl\xc5\xb3 r\xc5\xab\xc5\xa1ys\xc2\xa0\xe2\x80\x93 kavalerija, Lietuvos karo aviacija, karo technikos dalys (in\xc5\xbeinerijos, gele\xc5\xbeinkelinink\xc5\xb3, ry\xc5\xa1inink\xc5\xb3 ir transporto padaliniai), Prie\xc5\xa1l\xc4\x97ktuvin\xc4\x97s apsaugos rinktin\xc4\x97, Karo tiekimo valdyba, karo komendant\xc5\xabros. Lietuvos kariuomen\xc4\x97 buvo apginkluota pakankamai modernia u\xc5\xbesienio ir savos gamybos karo technika. Ypa\xc4\x8d gerai vertinami buvo l\xc4\x97ktuvai, kuriuos suk\xc5\xabr\xc4\x97 Jurgis Dobkevi\xc4\x8dius ir Antanas Gustaitis.\n_START_SECTION_\nKariuomen\xc4\x97s sunaikinimas\n_START_PARAGRAPH_\n1940\xc2\xa0m. bir\xc5\xbeelio 15 d. ryt\xc4\x85 po TSRS ultimatumo Lietuvos politikai nei\xc5\xa1dr\xc4\xafso duoti \xc4\xafsakymo kariuomenei pasiprie\xc5\xa1inti agresoriui. Prezidentas A. Smetona pasitrauk\xc4\x97 \xc4\xaf u\xc5\xbesien\xc4\xaf. TSRS ultimatumas buvo priimtas, ir generolas Vincas Vitkauskas, Lietuvos kariuomen\xc4\x97s vadas, Vyriausyb\xc4\x97s \xc4\xafgaliotas pasira\xc5\xa1\xc4\x97 susitarim\xc4\x85 su Raudonosios armijos vadovybe d\xc4\x97l netrukdomo Raudonosios armijos \xc4\xafvedimo \xc4\xaf Lietuv\xc4\x85\xc2\xa0\xe2\x80\x93 1940\xc2\xa0m. bir\xc5\xbeelio 15 d. apie 16 val. TSRS tankai \xc4\xafva\xc5\xbeiavo \xc4\xaf Kaun\xc4\x85, o apie 18 val. Kauno aerodrome nusileido V. Molotovo pavaduotojas Vladimiras Dekanozovas su NKVD darbuotojais ir prat\xc4\x99s\xc4\x97 okupacin\xc4\xaf perversm\xc4\x85._NEWLINE_1940 m. liepos 20 d. generolas Vitkauskas su kariuomen\xc4\x97s ir \xc5\xa0auli\xc5\xb3 s\xc4\x85jungos vadais pasveikino  Just\xc4\x85 Paleck\xc4\xaf kaip Lietuvos Respublikos prezident\xc4\x85.  1940\xc2\xa0m. liepos 25 d. Lietuvos kariuomen\xc4\x97 buvo pavadinta Liaudies kariuomene. Rugpj\xc5\xab\xc4\x8dio 30 d. Lietuvos TSR liaudies komisar\xc5\xb3 taryba pri\xc4\x97m\xc4\x97 nutarim\xc4\x85, i\xc5\xa1 esm\xc4\x97s skelbiant\xc4\xaf Lietuvos liaudies kariuomen\xc4\x97s likvidavim\xc4\x85: \xe2\x80\x9ePerorganizuoti Lietuvos Liaudies Kariuomen\xc4\x99 \xc4\xaf Raudonosios Armijos \xc5\xa1auli\xc5\xb3 teritorin\xc4\xaf korpus\xc4\x85 ir \xc4\xafjungti j\xc4\xaf \xc4\xaf Pabaltijo Ypatingosios Karin\xc4\x97s Apygardos kariuomen\xc4\x97s sud\xc4\x97t\xc4\xaf\xe2\x80\x9c. Lietuvos kariuomen\xc4\x97 reorganizuota \xc4\xaf 29-\xc4\x85j\xc4\xaf \xc5\xa1auli\xc5\xb3 teritorin\xc4\xaf korpus\xc4\x85, kariai pavadinti raudonarmie\xc4\x8diais, kiekvienam daliniui priskirti komisarai. Ta\xc4\x8diau tuoj pat prasid\xc4\x97jo ir represijos. Naikindami Lietuvos kariuomen\xc4\x99 sovietai did\xc5\xbei\xc4\x85j\xc4\x85 dal\xc4\xaf karinink\xc5\xb3 i\xc5\xa1tr\xc4\x97m\xc4\x97 arba i\xc5\xa1\xc5\xbeud\xc4\x97._NEWLINE_Naci\xc5\xb3 okupacijos metais Lietuvos laikinoji vyriausyb\xc4\x97 band\xc4\x97 atkurti Lietuvos kariuomen\xc4\x99, tad palaik\xc4\x97 bataliono suk\xc5\xabrim\xc4\x85.  V\xc4\x97liau buvo surinkta Vietin\xc4\x97 rinktin\xc4\x97, bet paai\xc5\xa1k\xc4\x97jus, kad ji gali b\xc5\xabti panaudota ne Lietuvai ginti, rinktin\xc4\x97 buvo paleista. Jos vadus vokie\xc4\x8diai represavo. Prasid\xc4\x97jus antrajai sovietinei okupacijai prasid\xc4\x97jo Lietuvos partizaninis jud\xc4\x97jimas ir daugelis Lietuvos kariuomen\xc4\x97s karinink\xc5\xb3, kari\xc5\xb3 t\xc4\x99s\xc4\x97 partizanin\xc4\x99 kov\xc4\x85 bei \xc5\xbeuvo._NEWLINE_Lietuvos kariuomen\xc4\x97 buvo atkurta tik 1990\xc2\xa0m., atk\xc5\xabrus Lietuvos nepriklausomyb\xc4\x99.'